ÅLESUND (TV 2): I stor fart dundret redningsskøyta Idar Ulstein på land og smadret dette naustet til pinneved.

Det var 110-sentralen i Møre og Romsdal som først meldte om ulykken på Twitter.

Vitner forteller til Sunnmørsposten at båten knuste et naust i sammenstøtet.

– Det vi vet nå er at Idar Ulstein har kjørt på land i stor hastighet. Mer informasjon har vi ikke akkurat nå, sier pressevakt Lars Enger i Redningsselskapet til TV 2.

Ulykken har skjedd ved Kvernhusvika i Grytastranda i Haram kommune og alle nødetatene samt luftambulanse er på stedet.

– Vi jobber med å få oversikt over situasjonen. Krisestab er satt. Det er foreløpig for tidlig å si hva som var foranledningen for hendelsen, sier beredskapssjef Ronny Pedersen i Redningsselskapet.

– Vi tenker først og fremst på mannskapet i denne situasjonen. De vil bli ivaretatt på best mulig måte, sier han.

Skal avhøres

Politiets operasjonssentral i Møre og Romsdal opplyser til TV2 at båten har kjørt på land. Bilder fra stedet viser at båten har havnet godt opp på berget.

– Det skal ha vært tre personer ombord. To personer er lettere skadet og begge er fraktet til sjukhus i Ålesund. Her vil vi etterhvert foreta vitneavhør og rutinemessig kontroll i forhold til promille, opplyser operasjonsleder Tove Anita Asp i Møre og Romsdal politidistrikt til TV 2.

Redningsselskapet skriver på Twitter at ingen av de tre mannskapene som var om bord er alvorlig skadet etter at redningsskøyta Idar Ulstein gikk på grunn utenfor Ålesund i dag.

PÅ LAND: Det jobbes nå med å sikre redningsskøyta fra å velte etter at den kjørte på land. Foto:Kristoffer Antonsen/Nordrenett.no

– Vi er veldig glade for at det bare er lettere skader på mannskapene. Vår beredskapssjef Ronny Pedersen er nå er på vei til Ålesund. Vi har også kontakt med pårørende og samhandler godt med politiet og andre redningsaktører, sier generalsekretær Rikke Lind.

Det er ikke kjent hva som er årsaken til at RS Idar Ulstein har havnet på land. Politiet fikk melding om ulykken ved 1230-tiden.

LENSER: Det er en stor diesellekkasje fra havaristen og det jobbes nå med å legge ut lenser. Foto: Kristian Haug Hansen/TV 2.

– Det jobbes nå på stedet med å få sikret båten slik at den ikke velter, opplyser Asp.

Det lekker også drivstoff og brannvesenet karakteriserer lekkasjen som stor.

– Haram brannvesen i samarbeid med Ålesund BV, Havnevakta og DNV2 driver å legger ut lenser for å begrense utslipp, skriver 110-sentralen på Twitter.

BÅTULYKKE: Redningsskøyta har kjørt på land like ved fylkesvegen på Grytastranda i Haram kommune. Foto: Kristian Haug Hansen/TV 2.

Redningsskøyta Idar Ulstein ble døpt i Ulsteinvik i 2015 og har i tjenesten reddet 3 liv, assistert 1539 personer og 400 fartøy, ifølge hjemmesiden til Redningsselskapet.